ტროსტიანეცის ბრძოლა

ტროსტიანეცის ბრძოლა — სამხედრო დაპირისპირება 2022 წელს უკრაინაში რუსეთის შეჭრის დროს. სუმის ოლქის ქალაქ ტროსტიანეცს ჩრდილო-აღმოსავლეთ უკრაინის კამპანიის ფარგლებში თებერვლის ბოლოს თავს დაესხნენ რუსული ძალები. ერთი თვის განმავლობაში ოკუპირებული ქალაქი, მარტის ბოლოს ხელახლა დაიკავეს უკრაინელმა ძალებმა.

 ბრძოლა 
 რუსული შეტევა 
ტროსტიანეცს თავს დაესხნენ შემოჭრის პირველ დღეს, 24 თებერვალს. უკრაინის ტერიტორიული თავდაცვის ძალებმა ქალაქის მთავარ გზებზე ხეები მოჭრეს, რამაც რუსული ნაწილების წინსვლა შეანელა. ბრძოლების შემდეგ, 2022 წლის 1 მარტს ქალაქი რუსებმა აიღეს. მათ სამხედრო შტაბი ქალაქის რკინიგზის მთავარ სადგურზე მოაწყვეს. მარტის შუა რიცხვებში რუსული ჯარის ნაწილი რუსეთის მხარდაჭერილმა სეპარატისტულმა ძალებმა ჩაანაცვლეს.

ქალაქი ოკუპირებული იყო დაახლოებით 800 რუსი ჯარისკაცის მიერ. ოკუპაციის დროს უკრაინელი პოლიციელები ქალაქში საიდუმლოდ რჩებოდნენ და მხარს უჭერდნენ როგორც ადგილობრივ მოქალაქეებს, ასევე ამ მხარეში მოქმედ პარტიზანულ ძალებს. უკრაინულმა ძალებმა ქალაქის სამხრეთით ხიდი გაანადგურეს, რითაც უკრაინის სიღრმეში რუსების წინსვლა შეაჩერეს. ქალაქის მერი, იური ბოვა, ახლომდებარე სოფლებში იმალებოდა, ქალაქში არდარჩენის გადაწყვეტილების გამო გარკვეული კრიტიკა დაიმსახურა, მაგრამ უკრაინელთა წინააღმდეგობის, მათ შორის რუსული პოზიციების დაბომბვის, კოორდინაციას განაგრძობდა. მარტის დასაწყისში გავრცელდა ცნობები რუსული ჯარების მიერ მშვიდობიანი მოსახლეობის სიკვდილით დასჯის შესახებ.

 უკრაინული კონტრშეტევა 
23 მარტს დაწყებული კონტრშეტევის შედეგად უკრაინელებმა 26 მარტისთვის ტროსტიანეცი დაიბრუნეს. ბრძოლის დროს ცეცხლის სამიზნე გახდა ქალაქის საავადმყოფო, რაშიც მოსახლეობა რუსულ ძალებს ადანაშაულებდა. ქალაქის გარეუბანში საბრძოლო მოქმედებებისა და ჭურვების დაშენის შემდეგ, უკრაინული ძალების მისვლამდე რუსეთის ჯარებმა ღამით მეტწილად უკან დაიხიეს. „AFP“-ის მოხსენებაში ნათქვამი იყო „ათეულობით“ განადგურებული ან დაზიანებული ტანკისა და ჯავშანტექნიკის შესახებ. „The New York Times“ იტყობინებოდა, რომ ქალაქის დაბრუნების დროს ადგილზე საკვები პროდუქტები მცირე რაოდენობით იყო.

 შედეგები 
ბრძოლების შეწყვეტის შემდეგ, ოლქის გუბერნატორმა დმიტრო ჟივიცკიმ გაავრცელა ინფორმაცია, რომ ტროსტიანეცის ზოგიერთი ნაწილი დანაღმული დარჩა, მიმდინარეობდა ჰუმანიტარული დახმარების შეტანა. ქალაქის მერის თქმით, რუსმა ოკუპანტებმა სულ მცირე 50 მშვიდობიანი მოქალაქე მოკლეს.

 სქოლიო 

კატეგორია:უკრაინის ბრძოლები
კატეგორია:რუსეთის ბრძოლები
კატეგორია:რუსეთის შეჭრა უკრაინაში (2022)
კატეგორია:2022 წლის ბრძოლები
კატეგორია:XXI საუკუნის ბრძოლები